张元干
李丞相生朝
柱史生周室，仙源谱系崇。
储星昭昴宿，降岳表神嵩。
间气凭家世，宗臣挺祖风。
梦求终作楫，猎卜果非熊。
感遇云龙会，恩深雨露丰。
折冲渊圣日，辉赫靖康功。
社稷欹倾际，乾坤震荡中。
力扶神器正，坚守帝都雄。
割地争三镇，回天定两宫。
壮图期敉难，大节耻和戎。
去国孤舟远，忧时百雉空。
建炎欣翊戴，鸿庆袭光融。
相印机衡重，兵权号令通。
安危繄礼貌，进退肯雷同。
巨屏频循抚，真祠示眷蒙。
欢声逢谷旦，善颂达苍穹。
弼亮需元老，平章合上公。
五行推有本，六甲混无穷。
再造邦基固，中兴大运隆。
保民跻寿域，千载简宸衷。